《秀亭秋怀十五首》
元代·方回

高台何巍巍，远眄千里道。
长夏绝游朋，荒径丰茂草。
菑翳一以剪，秋意豁幽抱。
能赋昔为谁，今死骨已槁。
魂兮果何之，言语空媚好。
我欲有所酌，适值樽中燥。
焉得瓢天浆，伊人共倾倒。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。